Tájékoztató vastagbéltükrözéshez

**COLONOSCOPIA CÉLJA:** vastagbélrák szűrés és megelőzés, polyp eltávolítás, vastagbélműtét utáni követés; vérzés, fájdalom, hasmenés, székrekedés, puffadás, görcsök, vérszegénység kivizsgálása, gyulladásos bélbetegség vizsgálata, utánkövetése.

**ALTERNATÍVÁK:** képalkotó eljárások (röntgen, ultrahang, CT, MRI), amelyek közül kiemelendő a virtuális colonoscopia. Ezek az eljárások esetenként kevésbé megterhelőek, komplikáció rátájuk alacsonyabb, azonban megbízhatóságuk elmarad az aranystandard colonoscopiától, ráadásul a mintavételre, vagy a terápiás beavatkozásra nincsen mód.

**RIZIKÓ:** mint a legtöbb orvosi beavatkozásnál, itt is ritkán kialakulhat szövődmény, azonban fontos tudnia, hogy körülbelül 1/14 az esélye egy átlagos magyarnak, hogy vastagbéldagananat fejlődjön ki, mely az esetek nagy részében fatális kimenetelű. Ez az arány még magasabb azoknál, akiknek családjában volt vastagbéldaganatos beteg.

Leggyakoribb szövődmények:

1. **perforáció:** 1/4600 az aránya, mely az esetek többségében sebészeti ellátást igényel. Diverticulitis esetén az arány valamivel magasabb.
2. **vérzés:** polyp levétel esetén kb. 1/100 az enyhe vérzéses szövődmény esélye, mely az esetek egy kis részében (1/730) transzfúziót igényel
3. **szív- és tüdőszövődmény:** komolyabb problémák ritkán fordulnak elő az átlagbetegben, azonban súlyos, idült obstruktív tüdőbetegség, szívelégtelenség, infarktus utáni állapot esetén a komplikációk gyakoribbak.
4. **igen ritka (1/10000) komplikációk:** fertőzés, szervkárosodás, bélcsavarodás, vakbélgyulladás, allergia, idegsérülés, halál.

**ÉBER SZEDÁCIÓ (ALTATÁS):** A vizsgálatokat midazolam (Dormicum®) intravénás adagolása mellett végezzük, habár altatás, fájdalomcsillapítás nélkül is több esetben jól tolerálható a tükrözés. Az adagolható gyógyszer-mennyíség kórtól, nemtől, testsúlytól és az alapbetegségtől függ. A gyógyszer hatására erős bódult állapot lép fel, de felszólításra a beteg képes orvosi utasításokat végrehajtani. Mivel a vizsgálat okozhat kellemetlen érzést, ritkán fájdalmat, a gyógyszer segít a rossz élmények elviselhetővé, vagy feledhetővé tételében. A legkörültekintőbb adagolás mellett is előfordulhat nemkívánt légzésdepresszió, ilyenkor a gyógyszer hatását egy Anexate® nevű gyógyszerrel tudjuk azonnal felfüggeszteni.

**VIZSGÁLAT ELŐTT:** A vizsgálatot megelőző konzultáció során orvosa tájékozódik korábbi kórtörténetéről, gyógyszerelésről, esetleges gyógyszerérzékenységről. Amennyiben valamilyen aspirin származékot (Astrix®, Aspirin protect®), Plavix®-ot, Syncumar®-t, warfarin származékot (Marfarin®), vagy heparin származékot szed, feltétlenül tájékoztassa kezelőorvosát, mert több napra fel kell függeszteni ezen gyógyszerek szedését a tükrözés előtt. Szintén fontos, hogy bármely allergiájáról, vérképzőszervi betegségéről, vérzékenységéről, terhességéről szóljon orvosának.  
A megbízható diagnózis felállításához, a kolonoszkópia optimális végrehajtásához előfeltétel a bél megfelelő tisztítása. A vizsgálatot megelőző napokban is diétára van szükség, mely során fokozott folyadékbevitel is szükséges. Számos hatékony és egyre inkább betegbarát tisztítási módszer ismert.

**VASTAGBÉLTÜKRÖZÉS:** A kolonoszkópia előtt írásos beleegyező nyilatkozatot kell aláírni. A vizsgálat bal oldalon fekve, egy asztalon történik, melynek során biztosítva van a megfelelő diszkréció. A kolonoszkópia időtartama változó, 15-45 perc lehet. Több-kevesebb levegőt kell fújni a bélbe, mely feszülést okozhat. A vizsgálat közben, illetve utána a levegő távozik, ez teljesen normális. Ezt követően lehetőség van pihenni, majd ismételt orvosi konzultáció után a beteg hazamehet. Az éber szedációt csak kísérővel érkezett betegeknél végzünk.

**Gyakran Ismételt Kérdések:**

**Az orvosom vastagbéltükrözést javasolt, de annyi rosszat hallottam a vizsgálatról, mit tegyek?**  
A vastagbéltükrözés rendkívül hasznos, mással nem helyettesíthető vizsgálat. A mai korszerű módszerekkel, fájdalomcsillapítás, bódítás alkalmazásával minimálisra csökkenthető kellemetlenséggel jár. Minden ellenkező hírrel szemben hosszú évek tapasztalata, amelyet a betegek visszajelzése is számtalanszor megerősített, hogy nem kell tartania a kolonoszkópiától! Természetesen, ha mindezek ellenére panasza van, az orvos a beteg kérése alapján a vizsgálatot bármikor megszakítja.

**Kiváltható-e  a vastagbéltükrözés más vizsgálattal?**

Nem. Ezzel az eljárással nyert információt mással nem lehet pótolni. Szövettani mintavételre és polypok eltávolítására egyéb úton nincs lehetőség.

**Miért kell kísérővel menni a tükrözésre?**

A vizsgálat során alkalmazott fájdalomcsillapítók, bódító szerek hatása nem múlik el azonnal. A tükrözés után megfigyeljük a betegeket, lehetőség van pihenésre. Egyéni érzékenységtől függően visszamaradhat 1-2 óráig enyhe bizonytalanság.

**Hogyan történik a polypok eltávolítása?**

A vastagbéltükrözés során az endoszkópon keresztül speciális eszközöket juttatunk a bél lumenébe, majd elektromos áramot alkalmazva távolítjuk el a polypot.  A polypot külvilágra hozzuk, így részletes szövettani feldolgozásra van lehetőség. Amennyiben az orvosa indokoltnak látja, kórházi háttér is szükséges lehet ehhez az eljáráshoz, például nagyméretű polyp esetén. Lényeges, hogy a betegnek ez az eljárás nem okoz fájdalmat!

**Mire számíthatok a vizsgálat  után?**

Vastagbéltükrözés után megfigyeljük a betegeket.  A hasban jelentkező feszítő érzést a befújt levegő okozza, melynek távozása természetes jelenség. Átmeneti bizonytalanság visszamaradhat a bódító szerek adása után 1-2 óráig. Autót nem lehet vezetni!

**Dolgozhatok-e vastagbéltükrözés után?**

Kolonoszkópia előtt az előkészítés miatt kell esetleg átszervezni munkáját. A vizsgálat után pihenést javaslunk otthonában. A következő nap folytathatja szokásos tevékenységét, hacsak orvosa más útmutatást nem ad.

**Tájékoztató vastagbéltükrözés előkészítéséhez**

**Előkészítés**

**A vizsgálatot megelőző három napban**:

- könnyű

- folyékony

- pépes

- rostmentes étrendet tartson

(szőlő, paradicsom, paprika, narancs, kiwi, borsó fogyasztása tilos!)

**-2. NAP:**

* A pépes ebédet követően vegyen be **3 evőkanál keserűsó**t, amit 2 dl vízben fel kell oldani (a keserűsó recept nélkül kapható a gyógyszer- tárban), majd 2-3 liter folyadék fogyasztása szükséges.

**-1. NAP:**

* Előírás szerint használja a **Picoprep** port (első tasak: 15:00, második tasak 19:00), min. 2-3 liter teát, vizet, vagy egyéb folyadékot igyon. A folyadék lehet bármilyen szűrt üdítő, csak ne legyen rostos és szénsavas.

**0. NAP (vizsgálat napja):**

* Amennyiben nem vizes jellegű tartalom ürül, reggel elindulás előtt helyezzen fel egy Dulcolax kúpot (recept nélkül kapható a gyógyszer- tárban) , ez 1h-án belül hatásos lesz.
* A vizsgálat reggelén 1 liter szénsavmentes ásványvizet vagy teát fogyaszthat, amennyiben altatóorvos nem lesz jelen a vizsgálatnál.
* A vizsgálat napján kísérővel jöjjön és aznap gépjárművet nem vezethet!
* Ha az előkészítéssel kapcsolatban bármilyen problémája van, forduljon bizalommal kezelőorvosához.
* Labor leleteit + orvosi dokumentációját is hozza magával!